У СССР сексу няма

«У СССР сексу няма» () — крылатая фраза, крыніцай якой паслужыла выказванне Людмілы Мікалаеўны Івановай, прадстаўніцы грамадскай арганізацыі «Камітэт савецкіх жанчын» і ўдзельніцы савецка-амерыканскага тэлемоста Ленінград-Бостан «Жанчыны гавораць з жанчынамі», які быў запісаны 28 чэрвеня і выпушчаны ў эфір 17 ліпеня 1986 года.

Тэлемост быў арганізаваны тэлевядучымі У. Познерам і Ф. Донах'ю і быў адным з першых савецка-амерыканскіх тэлемастоў. Існуе некалькі версій таго, што менавіта сказала Л. М. Іванова.

 Асноўная версія 
Амерыканская ўдзельніца паскардзілася, што ў ЗША на тэлебачанні рэкламныя ролікі эксплуатуюць сексуальныя выявы і пацікавілася, ці няма падобнай сітуацыі ў СССР. Іванова адказала: «У нас сексу няма…», што адразу выклікала смех, які заглушыў канцоўку фразы: «…на тэлебачанні». Ва ўжытак увайшла скажоная і вынятая з кантэксту частка фразы: «У СССР сексу няма». Гэтая версія дапаўняецца відэазапісам перадачы і аповедам самога Познера.

 Альтэрнатыўная версія 

Сама Іванова ў інтэрв’ю газеце «Камсамольская праўда» выкладае іншую версію паходжання гэтай фразы:

Пачаўся тэлемост, і адна амерыканка кажа: ды вы з-за вайны ў Афганістане наогул павінны перастаць займацца сексам з вашымі мужчынамі — тады яны не пойдуць ваяваць. І пальцам увесь час тыкае. Я ёй і адказала: у СССР сексу няма, а ёсць каханне. І вы падчас вайны ў В’етнаме таксама не пераставалі спаць са сваімі мужчынамі.
Але ўсе запомнілі толькі пачатак фразы. А што, не маю слушнасці? У нас жа сапраўды слова «секс» было амаль непрыстойным. Мы заўсёды займаліся не сексам, а каханнем. Вось гэта я і мела на ўвазе.".

 Цікавыя факты 

Фраза «Сексу ў нас няма!» некалькі разоў гучыць у савецка-польскім фільме «Дэжа вю» (1988).

Катэгорыя:Ідэалагічныя клішэ
Катэгорыя:Перабудова
Катэгорыя:Гісторыя сексуальнасці
Катэгорыя:Секс і грамадства
Катэгорыя:Гісторыя тэлебачання
Катэгорыя:Рускія фразы
Катэгорыя:Саветызмы
Катэгорыя:1986 год у СССР